Period: Old Babylonian
Genre: Literary
Transliteration:
<SURFACE>
nin₉-ŋu₁₀ e₂-a a-na-am₃...
lu₂-tur e₂-a a-na-am₃ mu-e-ak
a im-ma-tu₅ na-ma im-ma-su-ub
a šen-dilim₂ kug-ga im-ma-tu₅
na-ma bur babbar-ra im-ma-su-ub
<unk> ze₂-ba bur-ra im-ma-šeš₄
{tug₂}pala₃ na-aŋ₂ ga-ša-an-an-na im-ma-mur₁₀
ur₅-re e₂-a mi-ni-ib₂-ni₁₀-ni₁₀-e-en
šem-bi-zid i-bi₂-ŋa₂ mu-ni-mar-mar
gu₂-bar-ŋu₁₀ mu <unk> si bi₂-sa₂
siki-ŋu₁₀ im-da-la₂ a bi₂-tu₅
{ŋiš}tukul-ŋu₁₀ bal in-na-sag₉-ga mu-zu
saŋ-ŋu₁₀ ba-suh₃ si bi₂-sa₂
suh-ŋu₁₀ ba-bur₂-bur₂ mu-dub-dub
gu₂ gu₂-bar-ra-ka mu-ni-in-šub
har kug-sig₁₇ šu-ŋa₂ im-mi-du₃
za-gin₃ di₄-di₄ gu₂-ŋa₂ im-mi-sig₉
murub₂-bi gu₂ sa-ŋa₂ si bi₂-sa₂
nin₉ igi šag₄-za-ta mu-de₆-de₆
šag₄-za šag₄ ki aŋ₂ mu-de₆-de₆
{d}inana-zu teš₂ mu-ra-an-šum₂
nin₉ mul-mul lal₃ ama ugu-za-me-en
nin₉ lu₂ niŋ₂ 5(diš) ma-ra-de₆-a-ŋu₁₀
nin₉ lu₂ niŋ₂ 1(u) ma-ra-de₆-a-ŋu₁₀
alan-za šu ma-ra-ni-in-du₇-am₃
nin₉ mul-mul sag₉-ga-bi na-de₆
šeš-ŋu₁₀ e₂-gal-ta kur₉-re-ni
nar-e-ne lu₂...
...ka-ta mu-tin...
ur₅-re šag₄-ga-ni he-em-hul₂-le
ur₅-re šag₄-ga-ni he₂-em-sag₉-ge
he₂-lah₅ he₂-lah₅ i₃-i₃ gara₂-bi ga-na he₂-lah₅
nin₉-ŋu₁₀ e₂-a ga-mu-u₈-da-lah₅
u₈-gin₇ sila₄ he₂-em-tum₂...
...e₂-a ga-mu-u₈-da-lah₅
ud₅-gin₇ maš₂ he₂-em-tum₂...
nin₉-ŋu₁₀ e₂-a...
u₈-gin₇ sila₄ sag₉-sag₉-ga he₂-a
nin₉-ŋu₁₀ e₂-a...
ud₅-gin₇ maš₂ gun₃-gun₃-a he₂-a
nin₉-ŋu₁₀ e₂-a ga-mu-u₈-da-lah₅
i-da-lam gaba-me ba-gub-gub gaba-ŋu₁₀
i-da-lam gal₄-la-me siki ba-an-mu₂ gal₄-la-ŋa₂
ur₂ mu-tin-na-še₃ di-di-de₃ ba-ba ga-ba-hul₂-hul₂-le-en-de₃-en
gu₄-ud-an-ze₂-en gu₄-ud-an-ze₂-en
{d}ba-u₂ gal₄-la-ŋa₂-ke₄-eš ga-ba-hul₂-hul₂-le-en-de₃-en
gu₄-ud-an-ze₂-en gu₄-ud-an-ze₂-en
egir-bi in-na-sag₉ in-na-sag₉
he₂-lah₅ he₂-lah₅
i₃-i₃ gara₂-bi ga-na he₂-lah₅
ŋiš-gi₄-ŋal₂-bi-im

Cuneiform:
<SURFACE>
𒎐𒈬𒂍𒀀𒀀𒈾𒀀𒀭...
𒇽𒌉𒂍𒀀𒀀𒈾𒀀𒀭𒈬𒂊𒀝
𒀀𒅎𒈠𒋗𒉀𒈾𒈠𒅎𒈠𒋢𒌒
𒀀𒊿𒇺𒆬𒂵𒅎𒈠𒋗𒉀
𒈾𒈠𒁓𒌓𒊏𒅎𒈠𒋢𒌒
<unk>𒍢𒁀𒁓𒊏𒅎𒈠𒂞
𒌆𒉆𒎏𒈾𒉘𒂵𒊭𒀭𒀭𒈾𒅎𒈠𒌆
𒄯𒊑𒂍𒀀𒈪𒉌𒌈𒆸𒆸𒂊𒂗
𒋆𒁉𒍣𒄿𒉈𒂷𒈬𒉌𒈥𒈥
𒄘𒁇𒈬𒈬<unk>𒋛𒉈𒁲
𒋠𒈬𒅎𒁕𒇲𒀀𒉈𒋗𒉀
𒄑𒆪𒈬𒁄𒅔𒈾𒊷𒂵𒈬𒍪
𒊕𒈬𒁀𒄗𒋛𒉈𒁲
𒈽𒈬𒁀𒁔𒁔𒈬𒁾𒁾
𒄘𒄘𒁇𒊏𒅗𒈬𒉌𒅔𒊒
𒄯𒆬𒄀𒋗𒂷𒅎𒈪𒆕
𒍝𒆳𒌉𒌉𒄘𒂷𒅎𒈪𒋛
𒊩𒇬𒁉𒄘𒊓𒂷𒋛𒉈𒁲
𒎐𒅆𒊮𒍝𒋫𒈬𒁺𒁺
𒊮𒍝𒊮𒆠𒉘𒈬𒁺𒁺
𒀭𒈹𒍪𒌨𒈬𒊏𒀭𒋧
𒎐𒀯𒀯𒋭𒂼𒌋𒅗𒍝𒈨𒂗
𒎐𒇽𒃻𒐊𒈠𒊏𒁺𒀀𒈬
𒎐𒇽𒃻𒌋𒈠𒊏𒁺𒀀𒈬
𒀩𒍝𒋗𒈠𒊏𒉌𒅔𒌌𒀀𒀭
𒎐𒀯𒀯𒊷𒂵𒁉𒈾𒁺
𒋀𒈬𒂍𒃲𒋫𒆭𒊑𒉌
𒈜𒂊𒉈𒇽...
...𒅗𒋫𒈬𒁷...
𒄯𒊑𒊮𒂵𒉌𒄭𒅎𒄾𒇷
𒄯𒊑𒊮𒂵𒉌𒃶𒅎𒊷𒄀
𒃶𒁺𒁺𒃶𒁺𒁺𒉌𒉌𒂶𒁉𒂵𒈾𒃶𒁺𒁺
𒎐𒈬𒂍𒀀𒂵𒈬𒇇𒁕𒁺𒁺
𒇇𒁶𒃢𒃶𒅎𒁺...
...𒂍𒀀𒂵𒈬𒇇𒁕𒁺𒁺
𒍚𒁶𒈧𒃶𒅎𒁺...
𒎐𒈬𒂍𒀀...
𒇇𒁶𒃢𒊷𒊷𒂵𒃶𒀀
𒎐𒈬𒂍𒀀...
𒍚𒁶𒈧𒁯𒁯𒀀𒃶𒀀
𒎐𒈬𒂍𒀀𒂵𒈬𒇇𒁕𒁺𒁺
𒄿𒁕𒇴𒃮𒈨𒁀𒁺𒁺𒃮𒈬
𒄿𒁕𒇴𒊩𒆷𒈨𒋠𒁀𒀭𒊬𒊩𒆷𒂷
𒌫𒈬𒁷𒈾𒂠𒁲𒁲𒉈𒁀𒁀𒂵𒁀𒄾𒄾𒇷𒂗𒉈𒂗
𒄞𒌓𒀭𒍢𒂗𒄞𒌓𒀭𒍢𒂗
𒀭𒁀𒌑𒊩𒆷𒂷𒆤𒌍𒂵𒁀𒄾𒄾𒇷𒂗𒉈𒂗
𒄞𒌓𒀭𒍢𒂗𒄞𒌓𒀭𒍢𒂗
𒂕𒁉𒅔𒈾𒊷𒅔𒈾𒊷
𒃶𒁺𒁺𒃶𒁺𒁺
𒉌𒉌𒂶𒁉𒂵𒈾𒃶𒁺𒁺
𒄑𒄄𒅅𒁉𒅎